CELEX: 32017R0140
Language: el
Date: 2017-01-26 00:00:00
Title: Κανονισμός (ΕΕ) 2017/140 της Επιτροπής, της 26ης Ιανουαρίου 2017, για τον καθορισμό του εργαστηρίου αναφοράς της ΕΕ για ασθένειες που προκαλούνται από τους ιούς capripox (λοιμώδης οζώδης δερματίτιδα και ευλογιά των αιγοπροβάτων), για τον καθορισμό πρόσθετων αρμοδιοτήτων και καθηκόντων για το εργαστήριο αυτό και για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ )

27.1.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 22/10
            
         ΚΑΝΟΝΙΣΜΌΣ (ΕΕ) 2017/140 ΤΗΣ ΕΠΙΤΡΟΠΉΣ
   της 26ης Ιανουαρίου 2017
   για τον καθορισμό του εργαστηρίου αναφοράς της ΕΕ για ασθένειες που προκαλούνται από τους ιούς capripox (λοιμώδης οζώδης δερματίτιδα και ευλογιά των αιγοπροβάτων), για τον καθορισμό πρόσθετων αρμοδιοτήτων και καθηκόντων για το εργαστήριο αυτό και για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (1), και ιδίως το άρθρο 32 παράγραφοι 5 και 6,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 882/2004 καθορίζει τα γενικά καθήκοντα, τις αρμοδιότητες και τις απαιτήσεις των εργαστηρίων αναφοράς της Ευρωπαϊκής Ένωσης (ΕΕ) για τα τρόφιμα και τις ζωοτροφές, καθώς και για την υγεία των ζώων. Τα εργαστήρια αναφοράς της ΕΕ για την υγεία των ζώων και για τα ζωντανά ζώα παρατίθενται στο τμήμα II του παραρτήματος VII του εν λόγω κανονισμού.
            
         
               (2)
            
            
               Για τις ασθένειες που προκαλούνται από τους ιούς capripox (λοιμώδης οζώδης δερματίτιδα και ευλογιά των αιγοπροβάτων) δεν υφίσταται ακόμη εργαστήριο αναφοράς της ΕΕ. Τα εργαστήρια αναφοράς της ΕΕ θα πρέπει να καλύπτουν τους τομείς της νομοθεσίας για τις ζωοτροφές και τα τρόφιμα και της υγείας των ζώων στους οποίους χρειάζονται επακριβή αναλυτικά και διαγνωστικά αποτελέσματα. Η εκδήλωση ασθενειών που προκαλούνται από τους ιούς capripox επιβάλλει τη διαθεσιμότητα επακριβών αναλυτικών και διαγνωστικών αποτελεσμάτων.
            
         
               (3)
            
            
               Στις 30 Ιουνίου 2016 η Επιτροπή δημοσίευσε πρόσκληση υποβολής υποψηφιοτήτων προκειμένου να επιλέξει και να ορίσει εργαστήριο αναφοράς της ΕΕ για τις ασθένειες που προκαλούνται από τους ιούς capripox (λοιμώδης οζώδης δερματίτιδα και ευλογιά των αιγοπροβάτων). Το εργαστήριο που επιλέχθηκε, με την ονομασία «Veterinary and Agrochemical Research Centre — CODA-CERVA», θα πρέπει να οριστεί ως το εργαστήριο αναφοράς της ΕΕ για τις ασθένειες που προκαλούνται από τους ιούς capripox (λοιμώδης οζώδης δερματίτιδα και ευλογιά των αιγοπροβάτων).
            
         
               (4)
            
            
               Εκτός από τις γενικές αρμοδιότητες και καθήκοντα που ορίζονται στο άρθρο 32 παράγραφος 2 του κανονισμού (ΕΚ) αριθ. 882/2004, θα πρέπει να ανατεθούν στο εργαστήριο που επιλέχθηκε ορισμένα ειδικά καθήκοντα και αρμοδιότητες.
            
         
               (5)
            
            
               Κατά συνέπεια, το τμήμα II του παραρτήματος VII του κανονισμού (ΕΚ) αριθ. 882/2004 θα πρέπει να τροποποιηθεί ανάλογα.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το Veterinary and Agrochemical Research Centre — CODA-CERVA, Βρυξέλλες, Βέλγιο, ορίζεται ως το εργαστήριο αναφοράς της Ένωσης (ΕΕ) για τις ασθένειες που προκαλούνται από τους ιούς capripox (λοιμώδης οζώδης δερματίτιδα και ευλογιά των αιγοπροβάτων).
   Οι πρόσθετες αρμοδιότητες και καθήκοντα του εν λόγω εργαστηρίου ορίζονται στο παράρτημα.
   Άρθρο 2
   Στο τμήμα II του παραρτήματος VII του κανονισμού (ΕΚ) αριθ. 882/2004 προστίθεται το ακόλουθο σημείο 19:
   
      
                  «19.
               
               
                  Εργαστήριο αναφοράς της ΕΕ για τις ασθένειες που προκαλούνται από τους ιούς capripox (λοιμώδης οζώδης δερματίτιδα και ευλογιά των αιγοπροβάτων)
                  
                              Veterinary and Agrochemical Research Centre — CODA-CERVA
                           
                        
                              Επιχειρησιακή διεύθυνση «Ιογενείς νόσοι»
                           
                        
                              Μονάδα «Φυσαλιδώδεις και εξωτικές νόσοι»
                           
                        
                              Groeselenberg 99
                           
                        
                              1180 Βρυξέλλες
                           
                        
                              Βέλγιο».
                           
                        
            
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 26 Ιανουαρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 165 της 30.4.2004, σ. 1.
   
      ΠΑΡΑΡΤΗΜΑ
      
         Αρμοδιότητες και καθήκοντα του εργαστηρίου αναφοράς της ΕΕ για ασθένειες που προκαλούνται από τους ιούς capripox (λοιμώδης οζώδης δερματίτιδα και ευλογιά των αιγοπροβάτων)
      
      Εκτός από τις γενικές αρμοδιότητες και καθήκοντα των εργαστηρίων αναφοράς της ΕΕ στον τομέα της υγείας των ζώων που καθορίζονται στο άρθρο 32 παράγραφος 2 του κανονισμού (ΕΚ) αριθ. 882/2004, το εργαστήριο αναφοράς της ΕΕ για τις ασθένειες που προκαλούνται από τους ιούς capripox (λοιμώδης οζώδης δερματίτιδα και ευλογιά των αιγοπροβάτων) έχει τις ακόλουθες αρμοδιότητες και καθήκοντα:
      
                  1.
               
               
                  
                     Να εξασφαλίζει τις επαφές μεταξύ των εθνικών εργαστηρίων των κρατών μελών και να καθορίζει τις βέλτιστες μεθόδους για τη διάγνωση ασθενειών που προκαλούνται από τους ιούς capripox (λοιμώδης οζώδης δερματίτιδα και ευλογιά των αιγοπροβάτων) στην κτηνοτροφία, ιδίως:
                  
                  
                              α)
                           
                           
                              με τη διενέργεια χαρακτηρισμού γονιδιώματος, φυλογενετικής ανάλυσης (σχέση με άλλα στελέχη του ίδιου ιού) και με αποθήκευση στελεχών των ιών capripox για τη διευκόλυνση των διαγνωστικών υπηρεσιών στην Ένωση και όπου αυτό κρίνεται σκόπιμο και αναγκαίο, για παράδειγμα, για σκοπούς επιδημιολογικής παρακολούθησης ή επαλήθευσης διαγνώσεων·
                           
                        
                              β)
                           
                           
                              με τη δημιουργία και τη διατήρηση ενημερωμένης συλλογής στελεχών και απομονωμάτων των ιών capripox, καθώς και ειδικών ορών και άλλων αντιδραστηρίων που απαιτούνται για τη διάγνωση των ασθενειών, όταν ή εάν υπάρχουν·
                           
                        
                              γ)
                           
                           
                              με την εναρμόνιση της διάγνωσης και την εξασφάλιση επάρκειας των δοκιμών στην Ένωση, μέσω της οργάνωσης και εκτέλεσης περιοδικών διεργαστηριακών συγκριτικών δοκιμών και ασκήσεων εξωτερικής διασφάλισης ποιότητας σχετικά με τη διάγνωση των ασθενειών αυτών σε επίπεδο Ένωσης και με την περιοδική διαβίβαση των αποτελεσμάτων αυτών των δοκιμών στην Επιτροπή, στα κράτη μέλη και στα εθνικά εργαστήρια που έχουν οριστεί για τη διάγνωση των ασθενειών αυτών·
                           
                        
                              δ)
                           
                           
                              με τη διατήρηση εμπειρίας σχετικά με τις ασθένειες αυτές, ώστε να καθίσταται δυνατή η ταχεία διαφορική διάγνωση, ιδίως με άλλες σχετικές ιογενείς ασθένειες·
                           
                        
                              ε)
                           
                           
                              με την πραγματοποίηση ερευνών και μελετών που στοχεύουν στην ανάπτυξη βελτιωμένων μεθόδων ελέγχου νόσων σε συνεργασία με τα εθνικά εργαστήρια που έχουν οριστεί για τη διάγνωση των νόσων αυτών, όπως συμφωνήθηκε με την Επιτροπή·
                           
                        
                              στ)
                           
                           
                              με παροχή συμβουλών στην Επιτροπή για επιστημονικά θέματα που αφορούν τους ιούς capripox και, ιδίως, για την επιλογή και τη χρήση εμβολιακών στελεχών των ιών capripox.
                           
                        
            
                  2.
               
               
                  
                     Να παρέχει στήριξη στα καθήκοντα των εθνικών εργαστηρίων των κρατών μελών που έχουν οριστεί για τη διάγνωση των ασθενειών που προκαλούνται από τους ιούς capripox (λοιμώδης οζώδης δερματίτιδα και ευλογιά των αιγοπροβάτων), ιδίως:
                  
                  
                              α)
                           
                           
                              με την αποθήκευση και την αποστολή ορών αναφοράς και άλλων αντιδραστηρίων αναφοράς, όπως ιοί, αδρανοποιημένα αντιγόνα ή κυτταρικές σειρές, σε αυτά τα εργαστήρια με σκοπό την τυποποίηση των διαγνωστικών δοκιμών και των αντιδραστηρίων που χρησιμοποιούνται σε κάθε κράτος μέλος, όταν απαιτείται ταυτοποίηση του παράγοντα και/ή χρήση ορολογικών δοκιμασιών·
                           
                        
                              β)
                           
                           
                              με δραστήρια συμβολή στη διάγνωση νόσων οι οποίες συνδέονται με υπόνοια και επιβεβαίωση εκδήλωσης εστιών στα κράτη μέλη, λαμβάνοντας απομονώματα των ιών capripox για επιβεβαιωτική διάγνωση, χαρακτηρισμό του ιού, και με συμβολή σε επιδημιολογικές έρευνες και μελέτες. Με την κοινοποίηση των αποτελεσμάτων των εν λόγω δραστηριοτήτων χωρίς καθυστέρηση στην Επιτροπή, στα κράτη μέλη και στα εθνικά εργαστήρια που έχουν οριστεί για τη διάγνωση των συγκεκριμένων νόσων.
                           
                        
            
                  3.
               
               
                  
                     Να παρέχει πληροφορίες και να μετεκπαιδεύει, ιδίως:
                  
                  
                              α)
                           
                           
                              με τη διευκόλυνση της παροχής κατάρτισης, ενημέρωσης και εργαστηρίων προς όφελος των εθνικών εργαστηρίων που έχουν οριστεί για τη διάγνωση των νόσων που προκαλούνται από τους ιούς capripox και προς όφελος των εμπειρογνωμόνων στο πεδίο της εργαστηριακής διάγνωσης με σκοπό την εναρμόνιση των διαγνωστικών τεχνικών για τις εν λόγω νόσους σε όλη την Ένωση·
                           
                        
                              β)
                           
                           
                              με τη συμμετοχή σε διεθνείς διασκέψεις όσον αφορά, ειδικότερα, την τυποποίηση των αναλυτικών μεθόδων και την εφαρμογή τους για τις νόσους αυτές·
                           
                        
                              γ)
                           
                           
                              με τη συνεργασία με τα οικεία αρμόδια εργαστήρια τρίτων χωρών στις οποίες οι νόσοι αυτές είναι διαδεδομένες, όσον αφορά τις μεθόδους διάγνωσης των νόσων που προκαλούνται από τους ιούς capripox·
                           
                        
                              δ)
                           
                           
                              με την επανεξέταση, κατά την ετήσια συνεδρίαση των εθνικών εργαστηρίων που έχουν οριστεί για τη διάγνωση των νόσων που προκαλούνται από τους ιούς capripox, των σχετικών απαιτήσεων που καθορίζονται για τις δοκιμές στον κώδικα υγείας χερσαίων ζώων και στο εγχειρίδιο για τις δοκιμασίες διάγνωσης και τα εμβόλια για τα χερσαία ζώα του Παγκόσμιου Οργανισμού για την Υγεία των Ζώων (OIE)·
                           
                        
                              ε)
                           
                           
                              με την παροχή βοήθειας στην Επιτροπή για την επανεξέταση των συστάσεων του OIE που περιέχονται στον κώδικα υγείας χερσαίων ζώων και στο εγχειρίδιο για τις δοκιμασίες διάγνωσης και τα εμβόλια για τα χερσαία ζώα·
                           
                        
                              στ)
                           
                           
                              με την παρακολούθηση των εξελίξεων στην επιδημιολογία των νόσων που προκαλούνται από τους ιούς capripox.